AN COIMISIÚN EORPACH An Bhruiséil,29.9.2016 COM(2016) 631 final 2016/0308(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le bearta trádála uathrialaitheacha a thabhairt isteach don Úcráin mar fhorlíonadh ar na lamháltais trádála atá le fáil faoin gComhaontú Comhlachais



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra An Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt amháin, agus an Úcráin den pháirt eile (dá ngairtear "an Comhaontú" anseo feasta), shínigh na Páirtithe in dhá chuid é, i Márta agus i Meitheamh 2014. Tá codanna áirithe den Chomhaontú Comhlachais á gcur i bhfeidhm go sealadach ó bhí an1 Samhain 2014 ann. Tá an Limistéar Domhain Cuimsitheach Saorthrádála á chur i bhfeidhm go sealadach ó bhí an 1 Eanáir 2016 ann. Ar cheann de chuspóirí an Chomhaontaithe tá coinníollacha a leagan síos ar mhaithe le caidreamh feabhsaithe eacnamaíoch agus trádála, rud a bheadh ina bhonn le comhtháthú na hÚcráine de réir a chéile i margadh inmheánach an Aontais Eorpaigh trí, cuir i gcás, Limistéar Domhain Cuimsitheach Saorthrádála a bhunú mar a shonraítear i dTeideal IV (Trádáil agus ábhair a bhaineann le trádáil) den Chomhaontú, agus trí thacú le hiarrachtaí na hÚcráine an taistriú chuig geilleagar margaidh feidhmiúil a chur i gcrích trí bhíthin, cuir i gcás, reachtaíocht na hÚcráine a chur i gcomhréir de réir a chéile le reachtaíocht an Aontais. Chun na sreafaí trádála atá ann cheana a bhaineann le hallmhairiú táirgí talmhaíochta áirithe ón Úcráin isteach san Aontas a mhéadú, agus chun trádáil dhéthaobhach agus comhar eacnamaíoch leis an Aontas a chothú, is iomchuí breisfhabhair trádála uathrialaitheacha a tabhairt don Úcráin. Chomhlíonfadh na bearta uathrialaitheacha nua na bunphrionsabail cheánna is a chomhlíonann na bearta sin a chumhdaítear sa Chomhaontú Comhlachais idir an tAontas Eorpach agus an Úcráin. Go háirithe, foráiltear le hAirteagal 2 den Chomhaontú Comhlachais leis an Úcráin gur bunghnéithe den Chomhaontú sin urraim do phrionsabail an daonlathais, do chearta an duine agus na bunsaoirsí agus do phrionsabal an smachta reachta. Na bearta trádála uathrialaitheacha dá bhforáiltear leis an Rialachán seo, tá siad faoi réir an Úcráin na prionsabail chéanna a urramú. Beidh feidhm ag gnáthnósanna imeachta cosanta. •Comhsheasmhacht le forálacha beartais atá sa réimse beartais cheana Bheadh na bearta trádála uathrialaitheacha nua faoi réir chur chun feidhme Chomhaontú Comhlachais an Aontais Eorpaighna hÚcráine agus go háirithe le cur i bhfeidhm sealadach Theideal IV den Limistéar Saorthrádála Domhain agus Cuimsitheach ó bhí an 1 Eanáir 2016 ann. Ina theannta sin, a bhuí le comhaontuithe saorthrádála nua atá tugtha i gcrích ag an Aontas Eorpach (go háirithe le Peiriú agus leis an gColóim, le Meiriceá Láir, le Vítneam agus le Ceanada), tá rochtain neamhtheoranta saor ó dhleacht ar mhargaí cheana féin ag roinnt de na táirgí talmhaíochta a chumhdaítear leis an Rialachán seo. •Comhsheasmhacht le beartais eile de chuid an Aontais Go dtí seo, tá tacaíocht tugtha ag an Aontas Eorpach do chobhsaíocht pholaitiúil agus eacnamaíoch na hÚcráine agus do chomhdhlúthú na nathchóirithe, go háirithe a fhad a bhaineann le ceartas agus an comhrac i gcoinne éilliú, le hacmhainní an riaracháin phoiblí a fhothú agus le dílárú. Tá pacáiste tacaíochta cuimsitheach dar luach 12.8 billiún EUR ann agus is cuid de cúnamh macraairgeadais mar aon le tionscadail éagsúla theicniúla agus cúnaimh airgeadais faoi chuimsiú bearta speisialta bliantúla, agus cúnamh ón mBanc Eorpach Infheistíochta agus ó institiúidí airgeadais idirnáisiúnta eile atá curtha ar fáil chun an Limistéar Saorthrádála Domhain agus Cuimsitheach a chur chun feidhme. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 207(2) den Chonradh ar Fheidhmiú an Aontais Eorpaigh bunús dlí an togra. Coimhdeacht (maidir le hinniúlacht neamheisiach) Déantar an comhbheartas tráchtála, i gcomhréir le hAirteagal 3 CFAE, a shainiú mar inniúlacht eisiach de chuid an Aontais. Dá bhrí sin, níl feidhm ag prionsabal na coimhdeachta.

Comhréireacht Is gá an togra seo chun an comhbheartas tráchtála a chur chun feidhme. An rogha ionstraime Tá an togra seo i gcomhréir le hAirteagal 207(2) CFAE, lena mbeartaítear bearta lena gcuirtear chun feidhme an comhbheartas tráchtála. Níl aon ionstraim dhlíthiúil eile ann lena bhféadfaí cuspóir an togra seo a bhaint amach. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR Meastóireachtaí ex post/seiceálacha oiriúnachta ar an reachtaíocht atá ann cheana Neamhbhainteach. Comhairliúcháin leis na páirtithe leasmhara Rinneadh comhairliúcháin leis na páirtithe leasmhara faoi chuimsiú an mheasúnaithe tionchair ar inbhuanaitheacht a choimisiúnaigh ArdStiúrthóireacht na Trádála in 2007 agus cuireadh na comhairliúcháin sin san áireamh sa phróiseas caibidlíochta maidir leis an Limistéar Domhain Cuimsitheach Saorthrádála. Ina theannta sin, tá an beart le glacadh faoin nós imeachta comhchinnteoireachta. Déanfaidh Comhairle an Aontais Eorpaigh agus Parlaimint na hEorpa grinnscrúdú air, dá bhrí sin. Bailiú agus úsáid saineolais Neamhbhainteach. Measúnú tionchair I bhfianaise na broide eacnamaíche ina bhfuil an Úcráin, is den tábhacht an Rialachán a theacht i bhfeidhm a luaithe agus is féidir. Dá bhrí sin, ní dhearnadh aon mheasúnú tionchair. Mar sin féin, bhí forálacha an Chomhaontaithe maidir le trádáil agus ábhair a bhaineann le trádáil faoi réir an mheasúnaithe tionchair ar inbhuanaitheacht a luaitear thuas. Deimhníodh sa staidéar sin gur deathionchar eacnamaíoch an tionchar a d'imreofaí ar an Aontas Eorpach agus ar an Úcráin araon ach na forálacha sin maidir le trádáil agus ábhair a bhaineann le trádáil a chur chun feidhme. Oiriúnacht rialála agus simpliú Ní chuireann an beart seo le hualach rialála cuideachtaí. Cearta bunúsacha Chomhlíonfadh na bearta uathrialaitheacha nua na bunphrionsabail cheánna is a chomhlíonann na bearta sin a chumhdaítear sa Chomhaontú Comhlachais idir an tAontas Eorpach agus an Úcráin. Go háirithe, foráiltear le hAirteagal 2 den Chomhaontú Comhlachais leis an Úcráin gur bunghnéithe den Chomhaontú sin urraim do phrionsabail an daonlathais, do chearta an duine agus na bunsaoirsí agus do phrionsabal an smachta reachta. 3.IMPLEACHTAÍ BUISÉADACHA Caillteanas níos lú ná 50 milliún EUR in aghaidh na bliana d'ioncam custaim an Aontais Eorpaigh an toradh a bheidh air seo, rud a mbeidh tionchar anteoranta aige ar acmhainní dílse an Aontais Eorpaigh. 20 % den iomlán a bheidh i luach na ndleachtanna a chaillfear i gcás allmhairiú táirgí tionsclaíocha. 4.EILIMINTÍ EILE

•Pleananna cur chun feidhme agus socruithe faireacháin, measúnaithe agus tuairiscithe Tá cuntas ar úsáid cuótaí ráta taraife a bhaineann leis an talmhaíocht, le fáil ar shuíomhanna gréasáin atá ag an gCoimisiún Eorpach chuige sin. •Doiciméid mhíniúcháin (le haghaidh treoracha) Neamhbhainteach. •Míniúchán mionsonraithe ar fhorálacha sonracha an togra I bhfianaise na broide eacnamaíche ina bhfuil an Úcráin agus na niarrachtaí atá déanta aici i dtaca le hathchóiriú eacnamaíoch, agus d'fhonn tacú le forbairt caidrimh eacnamaíoch níos dlúithe leis an Aontas Eorpach, tá an togra seo ceaptha na sreafaí trádála a mhéadú i gcás allmhairiú táirgí talmhaíochta áirithe, agus lamháltais a thabhairt i bhfoirm bearta trádála uathrialaitheacha i gcás táirgí tionsclaíocha ar leithligh i gcomhréir leis an luathú atá á dhéanamh i dtaca le dleachtanna custaim ar thrádáil idir an tAontas Eorpach agus an Úcráin a dhíothú. Maidir le táirgí talmhaíochta áirithe, is i bhfoirm cuótaí taraife nialais a thabharfaí na bearta trádála uathrialaitheacha, agus bheadh sin sa bhreis ar na cuótaí ráta taraife fabhracha a leagtar amach sa Chomhaontú agus ar na dleachtanna allmhairiúcháin ar na táirgí tionsclaíocha a liostaítear in Iarscríbhinn III a bhaint i bpáirt nó go hiomlán. 2016/0308 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le bearta trádála uathrialaitheacha a thabhairt isteach don Úcráin mar fhorlíonadh ar na lamháltais trádála atá le fáil faoin gComhaontú Comhlachais TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(2) de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na parlaimintí náisiúnta, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Tá an Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a gcuid Ballstát de pháirt, agus an Úcráin den pháirt eile, ina bhonn don ghaol idir an tAontas agus an Úcráin. Ó bhí an 1 Eanáir 2016 ann, tá feidhm shealadach ag Teideal IV (Trádáil agus ábhair a bhaineann le trádáil). I mbrollach an Chomhaontaithe Chomhlachais, chuir páirtithe an chomhaontaithe sin in iúl gur mian leo an caidreamh eatarthu a neartú agus a leathnú ar bhealach uaillmhianach agus nuálach; (2)I bhfianaise na nathchóirithe eacnamaíocha atá déanta ag an Úcráin, agus d'fhonn caidreamh eacnamaíoch níos dlúithe a chothú leis an Aontas Eorpach, is iomchuí na sreafaí trádála a mhéadú i gcás allmhairiú táirgí talmhaíochta áirithe agus lamháltais a thabhairt i bhfoirm bearta trádála uathrialaitheacha i gcás táirgí tionsclaíocha ar leithligh i gcomhréir leis an luathú atá á dhéanamh i dtaca le dleachtanna custaim ar thrádáil idir an tAontas Eorpach agus an Úcráin a dhíothú. (3)Maidir leis na táirgí a liostaítear in Iarscríbhinn I agus in Iarscríbhinn II, is i bhfoirm cuótaí taraife nialais a thabharfaí na bearta trádála uathrialaitheacha, agus bheadh sin sa bhreis ar na cuótaí ráta taraife fabhracha a leagtar amach sa Chomhaontú agus ar na dleachtanna allmhairiúcháin ar na táirgí tionsclaíocha a liostaítear in Iarscríbhinn III a bhaint i bpáirt nó go hiomlán;

(4)Chun aon bhaol calaoise a chosc, ba cheart an teideal chun leas a bhaint as na cuótaí breise nialais a bheith faoi réir an Úcráin na rialacha maidir le tionscnamh na dtáirgí ábhartha agus na nósanna imeachta a bhaineann leis sin a chomhlíonadh, agus faoi réir í a bheith ag obair i ndlúthchomhar riaracháin leis an Aontas Eorpach, mar a fhoráiltear sa Chomhaontú; (5)Staonfaidh an Úcráin ó aon dleachtanna nó muirir nua, nó aon srianta cainníochtúla nua nó bearta nua a mbeadh a choibhéis d'éifeacht acu a thabhairt isteach, agus staonfaidh sí ó mhéadú a dhéanamh ar dhleachtanna nó muirir atá ann cheana agus ó srianta d'aon saghas eile a thabhairt isteach. I gcás ina dteipeann ar an Úcráin aon cheann de na coinníollacha sin a chomhlíonadh, ba cheart é a bheith de chumhacht ag an gCoimisiún Eorpach na bearta trádála uathrialaitheacha a chur ar fionraí i bpáirt nó go hiomlán; (6)Is gá foráil a dhéanamh maidir le gnáthdhleachtanna na Comhtharaife Custaim a thabhairt isteach arís i gcás allmhairí aon táirgí is cúis, nó a d'fhéadfadh a bheith ina gcúis, le deacrachtaí móra do tháirgeoirí an Aontais a tháirgeann táirgí cosúla nó táirgí atá in iomaíocht dhíreach leo san Aontas Eorpach, faoi réir imscrúdú ag an gCoimisiún Eorpach; (7)Chun coinníollacha aonfhoirmeacha a áirithiú maidir le cur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún lena gcuirtear ar a chumas na socruithe fabhracha arna mbunú leis an Rialachán seo a chur ar fionraí go sealadach agus bearta ceartaitheacha a thabhairt isteach i gcás ina ndéanann an Rialachán seo difear do mhargadh an Aontais. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (8)Cuirfidh an Coimisiún na cuótaí ráta taraife i bhfeidhm i gcomhréir le hAirteagal 49 go 54 de Rialachán Cur Chun Feidhme (AE) 2015/2447 ón gCoimisiún, cé is moite de na cuótaí sin le haghaidh táirgí talmhaíochta ar leithligh, cuótaí a chuirfidh an Coimisiún i bhfeidhm i gcomhréir le hAirteagal 184 de Rialachán (AE) Uimh. 1308/2013 ó Pharlaimint na hEorpa agus ón gComhairle. (9)Foráiltear le hAirteagal 2 den Chomhaontú Comhlachais gur bunghnéithe den Chomhaontú sin urraim do phrionsabail an daonlathais, do chearta an duine agus na bunsaoirsí agus do phrionsabal an smachta reachta. Is iomchuí an fhéidearthacht a thabhairt isteach na fabhair a chur ar fionraí go sealadach mura nurramaíonn an Úcráin prionsabail bhunúsacha chearta an duine, an daonlathais agus an smachta reachta. (10)I bhfianaise na broide eacnamaíche ina bhfuil Úcráin, is den tábhacht an Rialachán a theacht i bhfeidhm ar an lá tar éis a fhoilsithe in Iris Oifigiúil an Aontais Eorpaigh, TAR ÉIS AN RIALACHÁN SEO A GHLACADH: Airteagal 1 Socruithe fabhracha agus rochtain ar chuótaí taraife 1.Beidh cead táirgí a liostaítear in Iarscríbhinn I agus Iarscríbhinn II a allmhairiú isteach san Aontas Eorpach laistigh de theorainneacha chuótaí ráta taraife an Aontais mar a leagtar amach sna hIarscríbhinní sin iad. 2.Is é an Coimisiúin a riarfaidh na cuótaí ráta taraife do na táirgí a liostaítear in Iarscríbhinn I agus déanfar sin i gcomhréir le hAirteagail 49 go 54 de Rialachán Cur Chun Feidhme (AE) 2015/2447 ón gCoimisiún an 24 Samhain 2015. 3.Na cuótaí ráta taraife sin do tháirgí talmhaíochta sonracha dá dtagraítear in Iarscríbhinn II, riarfaidh an Coimisiún iad de bhun na rialacha a leagtar síos i gcomhréir le hAirteagal 184 de Rialachán (AE) Uimh. 1308/2013. 4.Cuirfear rátaí fabhracha custaim i bhfeidhm ar allmhairiú táirgí tionsclaíocha áirithe de thionscnamh na hÚcráine, i gcomhréir le hIarscríbhinn III. Airteagal 2 Coinníollacha chun bheith i dteideal socruithe fabhracha Beidh teidlíocht leas a bhaint as na cuótaí ráta taraife a thabharfar isteach le hAirteagal 1, beidh sé faoi réir an mhéid seo a leanas: (a)comhlíonadh na rialacha maidir le tionscnamh táirgí agus na nósanna imeachta a bhaineann leis sin dá bhforáiltear leis an gComhaontú Comhlachais, agus go háirithe i bPrótacal I maidir le sainmhíniú an choincheapa "táirgí tionscnaimh" agus modhanna comhair riaracháin, agus i bPrótacal II maidir le cúnamh frithpháirteach riaracháin i gcúrsaí custaim. (b)staonadh na hÚcráine ó aon dleachtanna nó muirir nua nó ó aon srianta cainníochtúla nua nó bearta nua a mbeadh a choibhéis d'éifeacht acu ar allmhairí de thionscnamh an Aontais a thabhairt isteach nó staonadh ó mhéadú a dhéanamh ar dhleachtanna nó muirir atá ann cheana agus ó srianta d'aon saghas eile a thabhairt isteach ó dháta teacht i bhfeidhm an Rialacháin seo; (c)urraim do phrionsabail an daonlathais, do chearta an duine agus na bunsaoirsí agus urraim do phrionsabal an smachta reachta dá bhforáiltear in Airteagal 2 den Chomhaontú Comhlachais.

Airteagal 3 Fionraí shealadach Má chinneann an Coimisiún gur leor an fhianaise atá ann nár comhlíonadh na coinníollacha a leagtar amach in Airteagal 2, féadfaidh sé na socruithe fabhracha dá bhforáiltear sa Rialachán seo a chur ar fionraí go hiomlán nó i bpáirt, i gcomhréir leis an nós imeachta scrúdúcháin dá dtagraítear in Airteagal 5(2). Airteagal 4 Clásal cosanta 1.I gcás ina ndéanfar táirge de thionscnamh na hÚcráine a allmhairiú ar théarmaí is cúis, nó a d'fhéadfadh a bheith ina gcúis, le deacrachtaí móra do tháirgeoir an Chomhphobail a tháirgeann táirgí cosúla nó táirgí atá in iomaíocht dhíreach leo, féadfaidh an Chomhairle, ag gníomhú di le tromlach cáilithe ar thogra ón gCoimisiún, dleachtanna na Comhtharaife Custaim a thabhairt isteach arís i gcás an táirge sin tráth ar bith. 2.Arna iarraidh sin do Bhallstát, nó ar thionscnamh an Choimisiúin, déanfaidh an Coimisiún cinneadh foirmiúil imscrúdú a thionscnamh laistigh d'achar réasúnta ama. I gcás ina gcinneann an Coimisiún imscrúdú a thionscnamh, foilseoidh sé fógra in Iris Oifigiúil an Aontais Eorpaigh ina bhfógrófar an timscrúdú. Beidh san fhógra achoimre ar an bhfaisnéis a fuarthas agus sonrófar ann gur cheart aon fhaisnéis ábhartha a sheoladh chuig an gCoimisiún. Sonróidh sé an tréimhse, nach faide ná ceithre mhí ó dháta foilsithe an fhógra, inar féidir le páirtithe leasmhara a dtuairimí a chur in iúl i scríbhinn. 3.Lorgóidh an Coimisiún an fhaisnéis uile a mheasann sé a bheith riachtanach, agus féadfaidh sé an fhaisnéis a fhaightear a dheimhniú leis an Úcráin agus le haon fhoinse ábhartha eile. Féadfaidh a bheith de chúnamh ag an gCoimisiún oifigigh de chuid na mBallstát a bhféadfaí deimhniú a lorg ar a gcríoch, arna iarraidh sin do na Ballstáit sin. 4.Cuirfidh an Coimisiún san áireamh, agus scrúdú á dhéanamh aige ar aon deacrachtaí móra a d'fhéadfadh a bheith ann na tosca seo a leanas, inter alia, maidir le táirgeoirí de chuid an Comhphobail i gcás ina mbíonn an fhaisnéis sin ar fáil: –sciar den mhargadh, –táirgeadh, –stoic, –cumas táirgeachta, –úsáid an chumais táirgthe, –fostaíocht, –allmhairí, –praghsanna. 5.Críochnófar an timscrúdú faoi cheann sé mhí tar éis fhoilsiú an fhógra dá dtagraítear i mír 2. Féadfaidh an Coimisiún, in imthosca eisceachtúla, an tréimhse a fhadú i gcomhréir leis an nós imeachta dá dtagraítear in Airteagal 5. 6.Déanfaidh an Coimisiún cinneadh faoi cheann trí mhí, i gcomhréir leis an nós imeachta dá dtagraítear in Airteagal 5. Tiocfaidh an cinneadh sin i bhfeidhm faoi cheann mí amháin ó dháta a fhoilsithe. 7.I gcás nach bhfuil sé indéanta imscrúdú a dhéanamh de dheasca imthosca eisceachtúla, féadfaidh an Coimisiún, tar éis an méid sin a chur in iúl don Choiste, aon bheart ceartaitheach a bhfuil fíorghá leis a dhéanamh.

Airteagal 5 Nós imeachta coiste 1.Chun críocha chur chun feidhme Airteagal 1(2) agus Airteagal 4 den Rialachán seo, déanfaidh an Coiste um an gCód Custaim arna bhunú le hAirteagal 248a de Rialachán (CEE) Uimh. 2913/92 cúnamh a thabhairt don Choimisiún. Coiste de réir bhrí Rialachán (AE) Uimh. 182/2011 a bheidh sa Choiste sin. 2.I gcás ina ndéantar tagairt don mhír seo, beidh feidhm ag Airteagal 5 de Rialachán (AE) Uimh. 182/2011. Airteagal 6 Teacht i bhfeidhm agus cur i bhfeidhm Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige go ceann trí bliana. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, Thar ceann Pharlaimint na hEorpa Thar ceann na Comhairle An tUachtarán An tUachtarán RÁITEAS AIRGEADAIS REACHTACH LE hAGHAIDH TOGRAÍ A BHFUIL TIONCHAR BUISÉADACH ACU ATÁ TEORANTA GO hEISIACH DON IONCAM 1.AINM AN TOGRA: Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le bearta trádála uathrialaitheacha a thabhairt isteach don Úcráin a fhorlíonann na lamháltais trádála atá le fáil faoin gComhaontú Comhlachais 2.LÍNTE BUISÉID Caibidil agus Airteagal: Caibidil 12, Airteagal 120 (Dleachtanna custaim) An méid arna bhuiséadú don bhliain 2016: 18 465.30 milliún EUR 3.TIONCHAR AIRGEADAIS Níl aon impleachtaí airgeadais ag an togra